Návrh rozhodnutia Rady o podpísaní Dohovoru OSN o právach osôb so zdravotným postihnutím a jeho opčného protokolu v mene Európskeho spoločenstva /* KOM/2007/0077 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 27.2.2007 KOM(2007) 77 v konečnom znení Návrh ROZHODNUTIA RADY o podpísaní Dohovoru OSN o právach osôb so zdravotným postihnutím a jeho opčného protokolu v mene Európskeho spoločenstva (predložený Komisiou) DÔVODOVÁ SPRÁVA Na základe odporučení Komisie Rada splnomocnila Komisiu, aby rokovala o návrhu Dohovoru OSN o právach osôb so zdravotným postihnutím[1], pokiaľ ide o otázky, ktoré sú v oblasti pôsobnosti Komisie. Rokovania boli ukončené na ôsmom zasadaní ad hoc výboru zriadeného na účely rokovania o dohovore, ktoré sa konalo v dňoch 14. až 25. augusta 2006 v New Yorku. Počas tohto zasadania bolo prijaté rozhodnutie doplniť k dohovoru opčný protokol, ktorý sa zaoberá individuálnymi oznámeniami a postupom prešetrovania. Obidva nástroje boli schválené na opätovne uskutočnenom ôsmom zasadaní ad hoc výboru 5. decembra 2006. Valné zhromaždenie Organizácie Spojených národov prijalo obidva texty 13. decembra 2006. Od 30. marca 2007 budú v New Yorku otvorené na podpis. Vzhľadom na oblasť pôsobnosti Komisie, pokiaľ ide o určité aspekty uvedených nástrojov, bola príprava pristúpenia Spoločenstva k dohovoru a protokolu jednou z najdôležitejších rokovacích smerníc, ktoré Rada poskytla Komisii. V návrhu dohovoru a protokolov, ktorý je výsledkom rokovaní Komisie, sa stanovuje, že regionálne organizácie pre integráciu, a teda Európske spoločenstvo, sa môžu stať členmi. Pokiaľ ide o iné aspekty rokovaní, ciele stanovené Radou v jej smerniciach boli takisto dosiahnuté. Komisia sa uistila, že ustanovenia dohovoru sú v súlade s príslušnými právnymi predpismi a judikatúrou EÚ, napríklad vymedzenia diskriminácie, ako aj nediskriminácie v zamestnaní. Z tohto hľadiska je potrebné poznamenať, že odmietnutie primeraného prispôsobenia pre osoby so zdravotným postihnutím sa v súčasnosti medzinárodne pokladá za formu diskriminácie. Zdravotné postihnutie je vymedzené vo vzťahu k súboru kritérií, v ktorých sa odráža sociálny model zdravotného postihnutia, ako aj nedávna judikatúra ESD týkajúca sa vymedzenia zdravotného postihnutia (vec C-13/05). Keďže niektoré štáty vyjadrili zámer, že nástroje podpíšu hneď po ich otvorení na podpis v New Yorku, aj Európska komisia by mala byť v pozícii podpísať ich. Na tento účel musí predseda Rady určiť osoby splnomocnené na podpísanie Dohovoru o právach osôb so zdravotným postihnutím a jeho opčného protokolu v mene Európskeho spoločenstva. Návrh rozhodnutia Rady predložený Komisiou obsahuje jediný článok, ktorým sa predseda Rady oprávňuje, aby určil osoby splnomocnené na podpísanie Dohovoru o právach osôb so zdravotným postihnutím a jeho opčného protokolu v mene Európskeho spoločenstva. Návrh ROZHODNUTIA RADY o podpísaní Dohovoru OSN o právach osôb so zdravotným postihnutím a jeho opčného protokolu v mene Európskeho spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 13 a 95 v spojení s druhou vetou prvého pododseku článku 300 ods. 2, so zreteľom na návrh Komisie, keďže: (1) Komisia v mene Spoločenstva rokovala o pristúpení Spoločenstva k Dohovoru OSN o právach osôb so zdravotným postihnutím a k jeho opčnému protokolu. (2) Rokovania boli úspešne ukončené a výsledné nástroje budú od 30. marca 2007 otvorené na podpísanie štátmi a regionálnymi organizáciami pre integráciu, v rámci oblastí ich pôsobnosti, v sídle Organizácie Spojených národov v New Yorku. (3) Členské štáty vyjadrili zámer podpísať tieto nástroje hneď ako budú v New Yorku otvorené na podpis, a aj Európske spoločenstvo by malo byť v pozícii podpísať ich. (4) S výhradou jeho možného neskoršieho uzavretia by sa dohovor a jeho opčný protokol mali podpísať v mene Európskeho spoločenstva, ROZHODLA TAKTO: Jediný článok (1) S výhradou jeho možného neskoršieho uzavretia, sa týmto predseda Rady oprávňuje, aby určil osoby splnomocnené na podpísanie Dohovoru o právach osôb so zdravotným postihnutím a jeho opčného protokolu v mene Európskeho spoločenstva. (2) Znenie dohovoru a jeho opčného protokolu je pripojené k tomuto rozhodnutiu. V Bruseli Za Radu predseda [1] Rozhodnutie z 24. mája 2004.